**З А П И С Н И К**

од 11-тата седница на Советот на Општина Прилеп, одржана на 04.05.2022 година во салата на Општина Прилеп, со почеток во 12:15 часот.

Почитувани членови на Советот, почитуван Градоначалник, почитувани гости од јавните претпријатија ја отворам 11-та седница на Советот на Општина Прилеп и констатирам дека, од вкупно 27 членови на Советот, присуствуваат 26 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Одлука за измена и дополнување на Одлуката за основање на Јавно Претпријатие за енергетски дејности.

2. Предлог-Решение за разрешување и именување на членови во Управниот одбор на Јавно претпријатие за енергетски дејности “Енерго-Прилеп“ -Прилеп.

3. Предлог-Решение за разрешување и именување на членови во Надзорниот одбор на Јавното претпријатие за енергетски дејности “Енерго-Прилеп“ -Прилеп.

4. Предлог-Одлука за давање согласност на Годишен план за измена и дополнување на Годишниот план за вработување во 2022 година на ЈКП ,,Пазари” -Прилеп.

5. Предлог-Одлука за давање согласност на тримесечниот извештај за финансиското работење на ЈКП ,,Водовод и канализација“ -Прилеп за период од 01.01.2022 година до 31.03.2022 година.

6. Предлог-Одлука за давање согласност на тримесечниот извештај за финансиското работење на ЈКП ,,Комуналец“ -Прилеп за период од 01.01.2022 година до 31.03.2022 година.

7. Предлог-Одлука за определување на ширина на крајбрежен појас во водотеците во плански опфат на УПС Крстец, КО Крстец, Општина Прилеп.

**ПРЕДЛАГАМ ДНЕВНИОТ РЕД ДА СЕ ДОПОЛНИ СО СЛЕДНИТЕ ТОЧКИ:**

1. Предлог-Квартален извештај за извршување на Буџетот на Општина Прилеп за прв квартал од 2022 година.
2. Предлог-Одлука за формирање на Локален младински совет на Општина Прилеп.
3. Предлог-Одлука за давање согласност на Статутарна одлука за измена на Статутот на ЈКП ,,Водовод и канализација’’-Прилеп.

Ве информирам дека до Советот од група советници стигна иницијатива за свикување, односно за дополнување на дневниот ред за уште една точка

1. Информација за безбедносната состојба во Општина Прилеп.

И барам по оваа точка Советот да донеси соодветен заклучок.

Бев информиран од службите дека е доставено допис и до Командирот на полициската станица, кој што директно е биран од Советот на Општина Прилеп и дека до сега не е добиен повратен одговор и мислам дека треба да го одлoжиме, да не ја прифатиме оваа точка на дневен ред дури не обезбедиме присуство од командирот кој што можи да дискутира на оваа точка односно да дај одговори на отворени прашања кои што ги има.

Претпоставувам дека групава советници по консултацијава со двете...

**ДЕЈАН ПРОДАНОСКИ:**

Повелете процедурално...

**ИГОР НИКОЛОСКИ:**

Почитуван Претседател на Совет, Почитуван Градоначалник, колеги советници присутни, почитувани новинари. Имавме иницијатива да разговараме за безбедносната состојба во нашиот град, но во оваа прилика сакам да кажам дека Началникот на Полициската станица-Прилеп не е присутен. И со тоа ја повлекуваме точката број 11, а за наредна седница јавно го повикуваме Командирот на ОВР Прилеп да биде присутен и да одговори што се случува со безбедносната состојба во нашиот град.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг има предлог за измена и дополнување на дневниот ред?

Доколку нема, Ве молам да се изјасниме.

Кој е "ЗА" вака предложениот дневен ред?

Констатирам дека дневниот ред е едногласно усвоен.

Процедурално предлагам точките да бидат разгледувани според пречистениот дневен ред, кој ќе го добиете од службите за ораганизирање на седници на Совет, мислам и дека го имате за да бидат во континуитет од предлагачи.

По **ПРВАТА** точка од дневниот ред, Квартален извештај за извршување на Буџетот на Општина Прилеп за прв квартал од 2022 година, пред да отворам претрес по точката ја молам г-ѓа Ирена Стерјовска- Локвенец, Претседател на Комисијата за финансирање и буџет, да го поднеси извештајот по однос на оваа точка.

Повелете г-ѓо Стерјовска- Локвенец.

**ИРЕНА СТЕРЈОВСКА - ЛОКВЕНЕЦ:**

Добар ден Почитуван Градоначалник, Почитуван Претседател на Совет, колеги советници, претставници директори на јавните и комунални претпријатија, претставници на медиумите.

Комисијата за финансирање и буџет на 03.05.2022година одржа седница каде што на дневен ред како дополнителна точка беше разгледан и предлог- квартален извештај за извршување на Буџетот на Општина Прилеп за прв квартал од 2022 година. На истата седница беше присутен и Раководителот на Секторот за финансиии од кој што добивме детално образложение за овој прв квартал од 2022 година и како Комисија предлагаме до Советот на Општина Прилеп да го усвои овој квартален извештај.

Ви благодарам.

**ДЕЈАН ПРОДАНОСКИ:**

Ви благодарам. Почитувани Советници отворам претрес по однос на оваа точка. Кој се јавува за збор? Повелете г-дине Китаноски.

**АЛЕКСАНДАР КИТАНОСКИ:**

Почитуван Градоначалник, почитуван Претседател на Совет, почитувани советници, почитувани претставници на медиуми.

Скоро седум месеци, околу 200 денови Прилеп има нова локална власт, а граѓаните се неми сведоци за општ хаос, раскопани улици, имаме низ градов стотици дупки кои што се како швајцарско сирење. Вакво неработење Прилеп одамна не познава. ВМРО ДПМНЕ, односно локалната власт нема започнато ниту еден од проектите кои ги вети во изборната програма. Нема кружни текови, катни гаражи, а по однос на развојните програми се истите посебна приказна. Поминаа скоро седум месеци, а нашите сограѓани за работењето на локалната власт би рекле шајка немате ставено. Најави Градоначалникот, а и дел од советниците, дека во месец март ќе започни реконструкцијата на улицата “Борка Талески” од споменикот на Пеце Атанасоски до ОУ “Кочо Рацин“, една од трите развојни програми, нема ништо и од тоа.

Водоводот во населеното место Канатларци исто и тој не е отпочнат.

Добро е што затекнавте започнат проект во завршна фаза на изведба тоа е градинката во населба Точила, па ќе имате можност овој започнат проект во наредниов период да го завршите. Или како што ви напишал еден од интернет порталите во нашиов град се асфалтираа улиците на уништениот харкроф, а Прилеп и локалната самоуправа се сеуште во зимски сон.

Се разбира имаме и по некој реализиран проект, како проширувањето на деловниот простор од 60 квадрати до Техномаркет, а секако би го спомнал и непотизмот на локалните власти на општината и јавните претпријатија, кој го достигна врвот.

Тоа се тие реализирани проекти.

Во делот на кварталниот извештај за првиот квартал од 2022година остварените приходи се на многу ниско ниво. Приходи во прв квартал од продажба на градежно земјиште замислете само 539 000 денари. Остварените приходи по многу основи процентуално се многу многу многу пониски од планираните приходи. Е сега кога сме кај капиталните расходи нивната реализација е катастрофа. Реализирани се расходи на износ од само 15,6 милиони денари или во проценти 7,8% од вкупно планираните 201,2 милиони денари.

Почитувани советници, Прилеп се враќа во црното време на долгови и недомајчинско работење и ефтин популизам, популизам и само популизам. Прилеп како град тоне и последниве 7 месеци се доказ за тоа. Тоне поради вашето неработење како локална власт и вашата безидејност. Останува само да се надеваме дека некој ќе се вразуми и конечно ќе почне да работи во интерес на прилепчани, пред да биди предоцна се надеваме.

Би ја искористил и можноста и присуството на Градоначалникот да поставам и едно советничко прашање и ако е во можност да ми одговори.

Во месец декември минатата година почитуван Градоначалник го донесовме буџетот за 2022година за Општина Прилеп. Со истиов за оваа година се предвидени и средства за субвенционирање за надоместување на дел од трошоците на граѓаните на подрачјето на Општина Прилеп за набавка на грејни тела со иневентор за 2022година во износ од 4 милиони денари, како и средства за субвенционирање за набавка за велосипеди во износ од 2 милиони денари. Во изминативе години оваа постапка до овој период веќе беше и завршена. Граѓаните на Прилеп го очекуваат овој јавен повик крајно, крајно време е општинската администрација да се разбуди и конечно да почне да работи, почитуван Градоначалник. Поминаа скоро седум месеци од владеењето на оваа локална власт, а немаме ништо на повидок од ветувањата и реализирањето на вашата изборна програма. Прашањето е до Градоначалникот на Општина Прилеп, кога и дали ќе биде објавен јавниот повик за субвенционирање на инвертори и велосипеди.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете.

**БОРЧЕ ЈОВЧЕСКИ- ГРАДОНАЧАЛНИК:**

Почитувани советници, почитуван Претседател на Совет, да се обратам пошто бев лично повикан. Одговор прво на забелешката дали е нешто сработено во овие шест месеци, без разлика што еден голем дел од овие месеци помина во зимски околности, услови. Потврда за тоа е и пролонгирањето на активностите ги спомнавте и детската градинка, значи работење во зимски услови при виша сила, голем дел од тие денови и беа причина за пролонгирање или за незапочнување на голем дел од предвидените проекти. Како предзнак да речам, ете ластовица пред пролет, самата објава вчера која што после објавување на тендер дозволување, беше хакирана и страницата за набавки, знаете, се започна со крпење на дупки таканаречено, значи голема акција започнува. Воедно ќе ви презентираат и директорите на јавните претпријатија значи секаде каде што има оштетен дел од афалтот, од улиците, дали ококу шахти, дали околу тротоари, дали околу пешачки зони или собраќајници веќе започнува. Не мора да се фалиме туку тоа ќе се види и на дело.

За последниот збор кажавте, дали од капиталните проекти е нешто започнато да ви потврдам дека вчера имаше и отворање на тендерската документација каде што четири фирми беа на аукција, каде што се избра една од тие фирми и веќе за неполни 14 дена ќе има вовед во работа. Значи и тоа ќе биди започнато, тоа е за плоштадот од споменикот Пеце Атаноски до ОУ “Кочо Рацин”, значи и за тоа имаме одговор.

Проектот за влезот на улицата “Леце Котески” и после вториот односно третиот пат кој што ревизијата ни го враќаше конечно е прифатен. Значи најскоро ќе почне еден голем капитален проект тоа е навистина во должина од 1км и 500, 600метри.

И последното прашање беше за субвенционирањето, значи ќе биде отворен повикот, јавен повик ќе има за велосипедите сигурно, а сеште се размислува дали ќе има јавен повик или пренамена на средствата во интерес на потрошувачката на електрична струја, некако локална самоуправа каде што треба дел од средствата да ги пренамениме, но сепак дали можиме во некој друг, во друг домен да ги насочиме. Тоа е. Ако има некој подетални прашања тука сме и раководителот на секторот за финансии ке можи подетално да објасни.

**ДЕЈАН ПРОДАНОСКИ:**

Ви благодарам. Дали некој друг се јавува за збор по однос на оваа точка? Повелете да. Контра реплика.

**АЛЕКСАНДАР КИТАНОСКИ:**

Почитуван Градоначалник ќе ве држиме за збор околу улицата “Борка Талески”, очекуваме за 15 дена да се отпочни со работа. Ке се видиме тука и по 15 дена. Што се однесува до улицата “Леце Котески” коректно е да спомните дека комплетната инвестиција на таа улица е од Министранството за транспорт и врски. Значи инвеститор на улицата “Леце Котески” не е локалната самоуправа, туку е инвестиција од Министерството за транспорт и врски.

А и по однос на субвенционирањето на инвертори ми се чини дека и тоа е дел од вашата изборна програма. Ние усвоивме буџет овдека. Граѓаните ги очекуваат тие субвенции. Се работи за износ од 4 милиони денари. Не е голем износ. Со тоа ќе се намали загадувањето на градот Прилеп. Треба да ги вратиме граѓаните да се затоплуваат на дрва? Енергетската криза ќе помини. Тоа е.

А за “Леце Котески”, Министерството за транспорт и врски e инвеститор. Тоа е.

**ДЕЈАН ПРОДАНОСКИ:**

Давам одговор. Повелете.

**БОРЧЕ ЈОВЧЕСКИ :**

Неспорно е дека средствата се “обезбедени”, али не случајно е враќањето и 3 пати одлагање почеток на таа голема инвестиција, односно проект, но сепак и подготовката на проектот одзема време, концентрација, професионалност и верувајте локалната самоуправа максимално е влошена за изгледот. Утре граѓаните треба да ги уживаат благодетите, да речам таа собраќајница ќе биди со пешачка зона и со велосипедска зона, со канделабри. Значи се она што задоволува еден современ изглед на влез во градот.

Дека, за субвенционирањето повторно ќе кажам, тоа не значи дека ќе биди пренаменето, се разгледува во секој случај, а дека енергетската криза ќе заврши со ваши зборови се изразувам, не би рекол, не за џабе нашите проектанти, односно во ПУП, како никогаш до сега упорно работат во издавање на проекти, одобрување нa проекти за фотоволтаици, така да не сум конкретно на ова прашање сигурен дали ќе затаи оваа “благосостојба” на струја.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Повелете г-дине Мариноски.

**НИКОЛЧЕ МАРИНОСКИ:**

Благодарам. Јас едно прашање само до раководителот на Одделението за финанасии. Секаде во образложението за првиот квартал за споредбена вредност се зема за приходи 1.413.100.000, а согласно буџетот кој го изгласавме беше 1.411.882.000. Зошто имаме зголемување или очекувани приходи од милион и нешто денари, милион и 200 мислам дека се..Ако можи да ми одговорите.

**ДЕЈАН ПРОДАНОСКИ:**

Ви благодарам. Повелете со одговор.

**ДРАГЕ ЗВЕЗДАКОСКИ:**

Од таа разлика, значи усвоениот буџет со амандманите кои што ви беа презентирани овде на самата седница имаше одредена корекција, зголемување. И со прифаќањето на амандманите и вградувањето во веќе усвоениот буџет се стигна до вкупниот износ 1.413.100.000 денари. Конкретно треба да се вратам да ги земам амандманите. Значи тоа имаше зголемување по едниот проект знам дека беше 934.000 денари и по другиот проект беше уште 282.000 денари, мислам тоа беше, беа два проекти од Одделението за ЛЕР. Тоа се некаде околу 1.200...300..апсолутно е ускладен со она што вие го усвоивте овде.

**ДЕЈАН ПРОДАНОСКИ:**

Благодарам. Дали некој друг се јавува за збор по однос на оваа точка? Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Квартален извештај за извршување на Буџетот на Општина Прилеп за прв квартал од 2022 година?

Дали е некој "ПРОТИВ"?

"ВОЗДРЖАНИ"?

Констатирам дека со 15 гласови ЗА, 10 гласови ПРОТИВ и 1 глас ВОЗДРЖАН извештајот е усвоен.

По **ВТОРАТА, ТРЕТАТА, ЧЕТВРТАТА** точка од дневниот ред

1. Одлука за измена и дополнување на Одлуката за основање на Јавно Претпријатие за енергетски дејности.

2. Решение за разрешување и именување на членови на Управниот одбор на Јавно претпријатие за енергетски дејности “Енерго-Прилеп“ -Прилеп.

3. Решение за разрешување и именување на членови во Надзорниот одбор на Јавното претпријатие за енергетски дејности “Енерго-Прилеп“ -Прилеп.

Пред да отворам претерес ги повикувам претседателката на Комисијата за финансирање и буџет, претседателот на Комисијата за статут и прописи и претседателката на Комисијата за мандатни прашања, избор и именување да го поднесат извештајот по однос на овие точки.

Повелете.

**ИРЕНА СТЕРЈОСКА ЛОКВЕНЕЦ:**

На дневен ред на Комисијата за финансирање и буџет беше разгледана и предлог одлука за измена и дополнување на Одлуката за основање на јавно претпријатие за енергетски дејности кое што се вика “Енерго Прилеп”. Истото претпријатие беше основано овде во овој Совет на 30.10.2018година. Потребата за проширување на дејноста вчера на самата комисија ја образложи Градоначалникот на Општина Прилеп. Јас само сакам да потенцирам дека целта кога во 2018година беше формирано ова претпријатие, беше да врши дејности од јавен интерес од локално значење за општината. Јавното комунално претпријатие да врши дејности поврзани со дистрибуција и управување на системот за снабдување со природен гас, дистрибуција на топлинска енергија како и енергија од обновливи извори и примена на мерки за енергетска ефикасност на објектите од јавниот сектор на Општина Прилеп. Ова претпријатие за, по однос на вистината што се случуваше овие изминатати години, не виде некој посебен бел ден во однос на тоа што не видовме посебно некоја реализација од ова претпријатие. Еве денеска пристапуваме на проширување на дејноста на ова претпријатие. Со ова одлука се предвидува измена и дополнување на одлуката за основање на јавно претпријатие за енергетски дејности каде во член 2 во дејностите кои ги врши претпријатието се додава јавно осветлување. На овој начин сметаме дека општината полесно од економски аспект ќе се справи со глобалната економска криза која што ја затекнавме. На овој начин со прифаќањето на јавното осветлување на, со префрлањето осветлување на јавното претпријатие истото ќе го обезбедуваме на регулиран пазар, наместо да излегуваме на слободниот или либерализиран пазар каде варијациите на цената на електричната енергија е во постојан раст и се движи веќе над 20денари по киловат на час. Ова го правиме како одговорна општина, одговорно менаџирање од страна на Градоначалникот и со еден вид, еден вид на припремање за после месец октомври до кога е важечки постоечкиот договор со приватната компанија за јавното осветлување. Како комисија предлагаме до Советот да ја усвои оваа предлог- одлука за измена на дејностите на јавното претпријатие “Енерго Прилеп” каде што се впишува плус дејноста јавно осветлување.

Благодарам.

**ДЕЈАН ПРОДАНОСКИ:**

Ви Благодарам. Повелете г-дине Андреески со извештај.

**ДАРКО АНДРЕЕСКИ:**

Почитуван Градоначалник, Претеседател, членови на Советот и останати присутни во салата. На денешната седница Комисијата за статут и прописи едногласно со 4 гласа “ЗА” ја усвои предлог-одлуката за изменување и дополнување на одлуката за основање јавно претпријатие за енергетски дејности. Колешката Ирена кажа да не се повторувам што содржи измената. Од тие причини му предлагаме на Советот истата да ја усвои. Ви благодарам.

**ДЕЈАН ПРОДАНОСКИ:**

Ви благодарам. Повелете г-ѓо Кузманоска со извештајот од Комисијата за мандатни прашања и именување.

**БИЛЈАНА КУЗМАНОСКА:**

Почитуван Градоначалник, почитуван Претседател на Совет, почитувани колеги советници, почитувани гости. Комисијата за мандатни прашања избори и именување се одржа со следните точки на дневен ред. Прва точка предлог решение за разрешување и именување на членови во правниот одбор на ЈП за енергетски дејности “Енерго Прилеп”- Прилеп. Предлог решение за разрешување именување на членови во Надзорниот одбор на јавното претпријатие за енергетски дејности “Енерго Прилеп”- Прилеп. Членовите на Комисијата по однос на точките се изјаснија, првата точка да биде усвоена во предложениот тек со 4 гласа ЗА и 1 глас ВОЗДРЖАН. Втората точка да биде усвоена во предложениот тек со 4 гласа ЗА и 1 ВОЗДРЖАН. Во однос на првата точка од членови во Управниот одбор во јавното претпријатие за енергетски дејности “Енерго Прилеп”- Прилеп се разрешуваат Јорданоска Соња- дипломиран економист, Дарко Николоски- дипломиран стоматолог, Филип Петкоски- дипломиран правник, Дејан Костоски- дипломиран економист, Кирил Стојаноски- дипломиран економист, Николина Трајкоска- дипломиран економист, Кире Митрикески- машински инжинер. На нивно место се именуваат Златко Рикалоски- електро инжинер, Тони Чадамов-машински инжинер, Сотир Митрикески- електро инжинер, Мимоза Илиеска- дипломиран правник, Ивана Богеска- дипломиран правник, Владимир Проданоски- дипломиран правник, Стефан Андреески- дипломиран правник.

Во однос на втората точка од членови во надзорниот одбор на јваното претпријатие за енергетски дејности “Енерго Прилеп”- Прилеп се разрешуваат Моника Стамеска-дипломиран економист, Николина Талимџиоска- магистер по економски науки, Илија Најдоски- магистер по економски науки, Борче Стеванџија- машински инжинер, Цене Здравкоска- дипломиран економист. На нивно место се именуваат Оливера Кусибојоска- дипломиран економист, Маја Каралиоска- магистер по правни науки, Фанче Петкоска- магистер по економски науки, Игор Атанасоски- дипломиран електро технички инжинер, Кети Николоска- дипломиран економист.

Ви благодарам.

**ДЕЈАН ПРОДАНОСКИ:**

Ви благодарам. Отворам претрес по точките. Дали некој се јавува за збор? Повелете процедурално.

**МЕТОДИЈА КОСТОСКИ:**

Имаше мала грешка тука, само процедурално да ве исправам. Лицето Владимир Проданоски, рековте дека е дипломиран правник, а тој е дипломиран економист. И акдамија за фотоволтаици..А ако....да имате, да се преправи.

**ДЕЈАН ПРОДАНОСКИ:**

Добро. Извршете корекција. Благодарам за сугестијата.

Дали некој се јавува за збор по однос на овие точки? Пак? Ајде процедурата да ја видиме сега во што ја нарушивме.

**МЕТОДИЈА КОСТОСКИ:**

Пред да отпочниме претрес по овие прашања барам процедурално барање да го поканите да присуствува и да учествува во работата на оваа седница лицето Игор Спиркоски, заради разгледување на прашања од негова надлежност. Според одлука за основање на јавното претпријатие за енергетски дејности објавено во службен гласник на Општина Прилеп со бр. 15/2018 година, член број 1 гласи - Се именува Игор Спиркоски од Прилеп со живеалиште на ул. таа и таа во Прилеп, за лице кое ќе ги води работите на јавното претпријатие до неговото конституирање. Со оглед на нашите информации кои велат дека јавното претпријатие Енерго Прилеп сеуште не е конституирано, бараме да биде поканет и да земе збор и да објасни што направил до сега и за колку плата. Затоа бараме во најбрз можен рок лицето да биде контактирано, ако не можеме по овие прашања писмено да му ги доставиме.

**ДЕЈАН ПРОДАНОСКИ:**

Од службиве сум информиран дека е формирано претпријатието, запишано во централен регистар и сега се прај само измена, му се додава некоја дејност.

Дали сега конечно некој се јавува за збор по однос на овие прашања?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за измена и допoлнување на Одлуката за основање на јавно претпријатие за енергетски дејности?

Дали е некој "ПРОТИВ"?

"ВОЗДРЖАН"?

Констатирам дека со 25 гласови ЗА и 1 глас ВОЗДРЖАН одлуката е усвоена.

Кој е "ЗА" усвојување на Решение за разрешување и именување на членови во Управниот одбор на јавното претпријатие за енергетски дејности “Енерго Прилеп”- Прилеп?

Дали е некој "ВОЗДРЖАН"?

"ПРОТИВ"?

ЗА гласаш, извини не те видов. Добро.

Констатирам дека со 16 гласови ЗА и 10 гласови ВОЗДРЖАН решението е усвоено.

Кој е "ЗА" усвојување на Решение за разрешување и именување на членови во Надзорниот одбор на јавното претпријатие за енергетски дејности Енерго Прилеп- Прилеп?

Дали е некој "ПРОТИВ"?

"ВОЗДРЖАНИ"?

Констатирам дека со 16 гласови ЗА и 10 гласови ВОЗДРЖАН решението е усвоено.

По **ПЕТАТТА** точка од дневниот ред – Одлука за давање согласност на годишен план за измена и дополнување на Годишниот план за вработување во 2022година на јавното комунално претпријатие “Пазари” од Прилеп. Пред да отворам претрес ја повикувам Претседателката на Комисија за финансирање и буџет, г-ѓа Ирена Стeрјовска -Локвенец да го поднесе извештајот по однос на оваа точка. Повелете г-ѓо Ирена Стeрјовска-Локвенец.

**ИРЕНА СТЕРЈОВСКА ЛОКВЕНЕЦ**:

Почитуван Претседател на Совет, колеги советници, на седницата на Kомисијата за финансирање и буџет беше разгледана и точка на дневен ред – Предлог- одлука за давање согласност на годишен план за измена и дополнување на годишниот план за вработување во 2022година на ЈКП “Пазари”- Прилеп. На самата седница на Комисијата за финансирање и буџет беа присутни Директорот и претставник од истото претпријатие и беше образложена измената која што се предвидува со оваа предлог- одлука за овој годишен план 2022година. Токму поради тоа како Комисија за финансирање и буџет, предлагаме до Советот на Општина Прилеп да ја усвои оваа предлог- одлука за измена на годишниот план за вработување на ЈКП “Пазари”- Прилеп.

Благодарам.

**ДЕЈАН ПРОДАНОСКИ:**

Ви благодарам, отворам претрес по однос на точките.

Повелете г-дине Китаноски имате право за збор.

**АЛЕКСАНДАР КИТАНОСКИ:**

Почитувани советници на минатата седница на Совет на Општина Прилеп, ги усвоивме измените на годишната програма за субвенционирање на јавните претпријатија. На истата таа седница ни беше образложена тешката финансиска состојба во која што се наоѓа јавното претпријатие “Пазари” и потребата за субвенционирање на ова ЈП од страна на општината. На седницата на Комисија за финансирање и буџет ни беше укажано дека доколку не се обезбедат овие субвенции за тековнава година за ова јавно претпријатие, истото нема да биди во можност да ги исплаќа платите за вработените, кои што вработени таму беа околу 24, 25. На денешната седница еве на дневен ред ги разгледуваме и измените на годишниот план за вработување кој што се однесуваат за 2022година. Со овие измени се планираа вработување на неопределено време на работно место Советник за сметководство и плаќање. Дали повторно со ова вработување на сцена ќе настапи непотизмот како потреба од ангажирање за ова работно место? Верувам дека во најскоро време како советници ќе видиме за што се работи и за кого се работи, а и кој ќе биди вработен на тоа работно место. Би му поставил прашање на директорот на Јавното претпријатие, доколку е тука. За неопходноста од ангажирање на лице за оваа работна позиција со оглед на целата финансиска состојба за која претходно зборував и дали во ова Јавно претпријатие има вработено и останати лица со економски факултет, кои што се соодветни за ова работно место? Ви благодарам.

**ДЕЈАН ПРОДАНОСКИ:**

Ви благодарам г-дине Китаноски. Дали некој друг се јавува за збор? Имате некоја...претставник....Повелете ако сметате дека треба да..Добро.

**ВЕСНА ИЛИЕСКА, ПРАВНИК ОД ЈКП ПАЗАРИ:**

Добар ден на сите.

**ДЕЈАН ПРОДАНОСКИ:**

Добро ова е пак..план за ...добро. План е не значи дека...

**ВЕСНА ИЛИЕСКА, ПРАВНИК ОД ЈКП ПАЗАРИ:**

Добар ден на сите. Почитувани присутни во салата. Вака сега, затоа што можам јас да ви одговорам да, а за другото директорот.

ЈП “Пазари” од Прилеп го донесе годишниот план за вработување за 2022 во законскиот рок, меѓутоа годинава се јави потреба односно, врз основа на извршена функционална анализа, се јави потреба од вработување на лице, односно советник за сметководство и плаќање, со оглед на фактот дека во пензија заминаа две лица со економски факултет. Ние имаме на конкретното прашање едно лице, меѓутоа тоа е со ниво В04 а за ова работно место ни е потребно со ова В01. Поради тие причини се донесе годишниот план за вработување, односно сето е изработено врз основа на функционалната анализа која што ја доставивме до Министерство за информатичко опшество. Толку од мене, за се друго ако има нешто, за првото прашање директорот ќе си даде образложение во писмена форма.

**ДЕЈАН ПРОДАНОСКИ:**

Писмено да бараме. Добро.

**ВЕСНА ИЛИЕСКА, ПРАВНИК ОД ЈКП ПАЗАРИ:**

Новоотворено работно место бидејќи немавме со ниво В01. Да, со пониско.

**ДЕЈАН ПРОДАНОСКИ:**

Добро, писмено. Добро, ви благодарам.

Дали некој друг се јавува за збор по однос на оваа точка од дневниот ред? Бидејќи никој не се јавува за збор, ги молам членовите на советот да се изјаснат.

Кој е "ЗА" усвојување на Одлука за давање согласност на годишен план за измена и дополнување на годишниот план за вработување во 2022година на ЈКП Пазари- Прилеп?

Дали е некој "ПРОТИВ"?

"ВОЗДРЖАНИ"?

Констатирам дека со 15 гласови ЗА, 10 гласови ПРОТИВ и 1 глас ВОЗДРЖАН одлуката е усвоена.

По **ШЕСТАТА И СЕДМАТА** точка од дневниот ред – Одлука за давање согласност на тримесечниот извештај за финансиското работење на ЈКП “Водовод и канализација” Прилеп, за период од 01.01.2022 – 31.03.2022 година и Одлука за давање согласност на Статутарната одлука за измена на статутот на ЈКП “Водовод и канализација” – Прилеп.

Пред да отворам претрес ја повикувам претседателката на Комисијата за финансирање и буџет г-ѓа Ирена Стерјовска- Локвенец и претседателот на Комисијата за статутот и прописи г-дин Дарко Андреески да го поднесат извештајот по однос на овие точки.

Повелете г-ѓо Стерјовска Локвенец.

**ИРЕНА СТЕРЈОВСКА ЛОКВЕНЕЦ:**

На Комисијата за финансирање и буџет на дневен ред исто така беше разгледано предлог одлука за давање согласност на тримечниот извештај за финанасиското работење на ЈКП “Водовод и канализација”- Прилеп за период од 01.01.2022 – 31.03.2022година. На самата седница на Комисијата беше присутен претставник од Секторот за финансирање на ова Јавно комунално претпријатие и беше детално образложен овој квартален финансиски извештај, по што предлагаме како комисија до Советот на Општина Прилеп да ја усвои оваа предлог одлука за квартален извештај на ЈКП “Водовод и канализација”.

Благодарам.

**ДЕЈАН ПРОДАНОСКИ:**

Ви благодарам, повелете г-дине Андреески со ваш извештај.

**ДАРКО АНДРЕЕСКИ:**

На денешната сендица на Комисијата за статут и прописи, исто така едногласно со 4 гласа ЗА, комисијата даде позитивно мислење на предлогот за изменување и дополнување на статутот на ЈКП “Водовод и канализација”. Промените се однесуваат на начин што во членот 13 потточката 4322 се додава нова дејност која гласи- 3511 производство на електрична енергија. Затоа му предлагаме на Советот да ја усвои статутарна одлука.

**ДЕЈАН ПРОДАНОСКИ:**

Ви благодарам, отворам претрес по однос на овие точки, дали некој се јавува за збор?

Повелете г-дине Ѓорѓиоски.

**АЛЕКСАНДАР ЃОРЃИОСКИ -СОВЕТНИЧКО ПРАШАЊЕ:**

Почитуван Претседател на Совет, почитувани колеги советници, почитувани гости. Криво ми е што Градоначалникот замина, сакам да го искористам моето право како советник за советничко прашање кое што еднаш го имам поставено од оваа говорница до Градоначалникот на Општина Прилеп. Но сеуште не е одговорено. Ќе ги замолам службите да го достават ова прашање до Градоначалникот да ми биди одговорено.

Значи на ден 08.10.2021 Градоначалникот на Општина Прилеп одржа прес конференција која што ја нарече проект реално остварливa. Тоа е проект на Градоначалникот, на сегашниот Градоначалник на Општина Прилеп, во кој што вети дека со предлог буџет на Општина Прилеп ќе биде намалена цената на водата или да го цитирам Градоначалникот – после 11 октомври, предводена од мене како Градоначалник заедно со Советот на општината, ќе пристапиме кон конкретни мерки за намалување на сумата на сметките на водата и канализација, затоа што имаме план како да го направиме тоа. Ветувањето на Градоначалникот беше дека ова намалување на цената на водата, односно одведување на отпадни води ќе биде направено со првиот буџет на Општина Прилеп. Првиот буџет на Општина Прилеп ние го донесовме тука на 29.12.2021година, а денеска сме 04.05.2022година. Пет месеци покасно ништо од тоа намалување. Дали го прашувам уште еднаш Градоначалникот, тоа беше само предизборно ветување, неостварено предизборно ветување и еден трик заложување на гласачите на тие локални избори, бидејќи гледаме дека и ЈКП “Водовод и канализација” прв пат по неговото основање, односно прв пат после 20 години веќе влегува во некојси потешкотии во неговото финансиско работење. Дали тоа ќе може да го издржи, дали тоа е реално остварливо или уште еднаш ќе повторам дали тоа беше предизборно неостварливо ветување на Градоначалникот Борче Јовчески.

Ви благодарам.

**ДЕЈАН ПРОДАНОСКИ:**

Ви благодарам. Ги замолувам службите да..

Дали некој друг се јавува за збор по однос на овие две точки?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈКП “Водовод и канализација” -Прилеп за период 01.01.2022 – 31.03.2022година?

Благодарам.

Дали е некој "ПРОТИВ"? "ВОЗДРЖАН"?

Констатирам дека со 14 гласови ЗА, 10 гласови ПРОТИВ и 1 глас ВОЗДРЖАН одлуката е усвоена.

Кој е "ЗА" усвојување на Одлука за давање согласност на статуртарна одлука за измена на стаутот на ЈКП “Водовод и канализација” -Прилеп?

Констатирам дека одлуката е едногласно усвоена.

По **ОСМАТАТА** точка од дневниот ред Одлука за давање на согласност на тримесечниот извештај на финансиското работење на ЈКП “Комуналец” -Прилеп за период од 01.01.2022- 31.03.2022година. Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска Локвенец да го поднеси извештајот по однос на оваа точка.

**ИРЕНА СТЕРЈОВСКА ЛОКВЕНЕЦ:**

На седницата за Комисијата за финансирање и буџет предлог- одлука за давање согласност на тримесечен извештај за финансиско работење на ЈКП “Комуналец” -Прилеп за 01.01.2022 -31.03.222година беше разгледана од страна на Комисијата, исто така и од страна на пристутните претставници, директорот на ова Јавно комунално претпријатие. Беа прикажани сите предизвици со кои се соочува ова Јавно комунално претпријатие и се надевам дека во иднина ќе се најде начин како да работи поренатабилно.

Благодарам.

**ДЕЈАН ПРОДАНОСКИ:**

Ви благодарам. Отворам претрес, дали некој се јавува за збор? Повелете г-це Кузмановиќ.

**ИВОНА КУЗМАНОВИЌ -СОВЕТНИЧКО ПРАШАЊЕ:**

Добар ден, почитуван Претседател на Совет, почитувани колеги советници, присутни медиуми. Сакам да го искористам присутвото на директорот на ЈКП “Комуналец”, за прашање во врска со неработењето на прифатилиштето -шинтерската служба. Сите ние секојдневно сме сведоци на глутница кучиња во нашиот град, кои се потенцијално опасни за граѓаните. Сакам да добијам информација колку пријави има изминативе три месеци од нападнати граѓани и колку судски процеси се во тек? Ќе направам една споредба со минатата година. До месец мај 2021година комплет третман е извршен на 31 едно куче, а оваа година само 3. Зошто не ја спроведувате оперативната програма која ја прифативме за решавање на проблем со безбедните кучиња на територија на Општина Прилеп за 2022година? Програма која опфаќа залови, третирај и врати и е проценета како ефикасна стратегија. Одговорноста е голема и на прифатилиштето и на општината за непречено финкционирање на прифатилиштето. Тука сакам да јас спомнам и лашманиозата, зооносна болест. Зошто не ги третирате кучињата од оваа болест која доста е распространета во овој регион. Дали сте свесни дека се пренесува и на луѓето и колку таа е опасна?

Во прв квартал ЈКП “Комуналец” по конто 433 за 2022 година има потрошено 2.409 денари на име материјали за шинтерска служба. По друго конто 415/22 ветеринарни услуги 0 денари. Ова само по себе кажува дека ништо не е спроведено по оваа проблематика и факт е дека за храна во стационарот не е потрошено ништо. Од друга страна трошоци за пресуди, ветеринарни услуги и вешти лица потрошени се 306.000 денари со тенденција да бидат уште поголеми. Со еден збор прифатилештето, стационарот за кучиња скитници не функционира. Граѓаните се во постојана опасност од напади од агресивни кучиња. Кој ќе преземи одговорност за зголемениот број на тужби, повреди и поплаки од граѓаните.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор? Со одговор од.... Добро. Ви благодарам. Добро. Дали некој друг се јавува за збор?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈКП “Комуналец” -Прилеп за период 01.01.2022 – 31.03.2022година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА, 10 гласови ПРОТИВ и 1 глас ВОЗДРЖАН одлуката е усвоена.

По **ДЕВЕТТА** точка од дневниот ред Одлука за определување на ширина на крајбрежен појас во водотеците во плански опфат на УПС Крстец, КО Крстец, Општина Прилеп. Пред да отворам претрес го повикувам Претседателот за урабанизам и заштита на животна средина г-дин Зоран Јанкулоски да го поднесе извештајот по однос на оваа точка.

Повелелете г-дине Јанкулоски.

**ЗОРАН ЈАНКУЛОСКИ:**

Почитуван Претседател, почитувани колеги, почитувани медиуми. Комисијата за урбанизам и заштита на животна средина на ден 03.05.2022 година одржа седница за следниот дневен ред – Предлог- одлука за определување на ширина на крајбрежен појас во водотеците на плански опфат на УПС Крстец, КО Крстец, Општина Прилеп. Одлуката беше едногласно усвоена со 4 гласа ЗА.

Благодарам.

**ДЕЈАН ПРОДАНОСКИ:**

Ви благодарам за извештајот. Дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за определување на ширина на крајбрежен појас во водотеците во плански опфат на УПС Крстец, КО Крстец, Општина Прилеп?

Констатирам дека одлуката е едногласно усвоена.

По **ДЕСЕТТА** точка од дневниот ред -Одлука за формирање на Локален младински совет на Општина Прилеп. Пред да отворам претрес ги молам г-ѓа Билјана Кузманоска, известител на Комисијата за опшествени дејности и г-дин Дарко Андреески претседател на Комисијата за статут и прописи да ги поднесат извештаите од овие комисии по однос на оваа точка.

Повелете г-ѓо Кузманоска.

**БИЛЈАНА КУЗМАНОСКА:**

Комисијата за опшествени дејности и заштита на правата на децата се одржа во отсуство на Претседателот Кире Јоноски. Jа предводев јас Билјана Кузманоска како известител. Во однос на дневниот ред имаше една точка предлог одлука за формирање на локален младински совет на Општина Прилеп и на членовите на Советот едногласно со 4 гласа ЗА предлагаме точката да биди усвоена. Ви благодарам.

**ДЕЈАН ПРОДАНОСКИ:**

Ви благодарам. Повелете г-дине Андреески со извештајот од Комисијата за статут и прописи.

**ДАРКО АНДРЕЕСКИ:**

На денешната седница на Комисијата за статут и прописи, Комисијата ја разгледа одлуката за формирање на локален младински совет на Општина Прилеп. Од формално правен аспект и со 4 гласа ЗА предлагам на Советот истата да биде усвоена.

**ДЕЈАН ПРОДАНОСКИ:**

Ви благодарам. Отворам претрес по однос на оваа точка. Дали некој се јавува за збор?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за формирање на локален младински совет на Општина Прилеп?

Констатирам дека Одлуката е едногласно усвоена.

Од причини што дневниот ред е исцрпен констатирам дека седницата е завршена. Ви благодарам за присуството.

Седницата заврши во 13,20 часот.

Број 09-1481/1 ПРЕТСЕДАТЕЛ

04.05.2022 година на Советот на Општина Прилеп

П р и л е п Дејан Проданоски с.р.

СТЕНОГРАФ

Соња Мирческа